Vrou dood, talle vas na geweld in KaapstadFoto: @BOSBEER2006/Twitter Polisiebeamptes is in Samora Machel in Kaapstad ontplooi nadat geweld vroegoggend uitgebreek het. ŉ Vrou is tydens die geweld dood en 21 verdagtes is reeds in hegtenis geneem, het lt.kol. André Traut, woordvoerder van die polisie, gesê. “Die presiese omstandighede rakende die vrou se dood is nog nie duidelik nie en word saam met die voorvalle van openbare geweld ondersoek.” Volgens Traut het betogers vroegoggend die strate ingevaar en winkels begin plunder. Alan Winde, premier van die Wes-Kaap, het gesê die geweld het uitgebreek nadat die polisie klopjagte op onwettige sjebeens in die area gedoen het. ŉ Spar-winkel is geplunder. “Hulle het die heinings afgebreek en hierna die winkel se deur oopgebreek. Hulle het al hoe meer geraak en die Spar is leeg geplunder.” Traut het gesê die verdagtes sal binnekort in die hof in Athlone verskyn. “Ons lede sal op hoë gereedheidsgrondslag in die area bly en die situasie monitor om seker te maak dat die geweld nie weer opvlam nie.”